इस प्रकार की विचारधारा आत्मगौरव से अधिक आत्म प्रवंचना की ओर ले जाएगी। ऐसा नहीं है कि हमारे पास गौरव करने योग्य कुछ भी नहीं है। गणित और खगोलिकी में हमारे पास बौधायन, आर्यभट्ट, ब्रह्मगुप्त, भास्कराचार्य और महावीराचार्य हैं। विज्ञान में हमारे पास कणाद, वराहमिहिर और नागार्जुन हैं। चिकित्सा में हमारे पास चरक और सुश्रुत हैं, आयुर्वेद जैसी चिकित्सा पद्धति है, वैकल्पिक जीवन शैली का ज्ञान देते पतंजलि और उनका पातंजल योग सूत्र है। किन्तु आज के जीवन में इनकी उपयोगिता सिद्ध किए बिना इनकी सर्वश्रेष्ठता का कोई भी दावा स्वीकारणीय नहीं होगा। दुर्भाग्य से हम प्राचीन सिद्धांतों को आधुनिकता की कसौटी पर कसने के बजाए विज्ञान को धार्मिक पहचान से जोड़ कर विवादों को जन्म दे रहे हैं। वैज्ञानिक अविष्कारों को धर्म के साथ संयुक्त कर उन्हें व्याख्यायित करने का प्रयास नया नहीं है और पहले भी ईसाई मतावलम्बी बाइबिल के आधार पर और इस्लाम के अनुयायी कुरान के आधार पर इनकी व्याख्या करने का प्रयास कर चुके हैं। भारत में विज्ञान के इतिहास को वेदों तक सीमित कर हम बौद्ध वैज्ञानिकों की उपेक्षा तो कर ही रहे हैं बल्कि अरब देशों की उस वैज्ञानिक ज्ञान की धरोहर को भी हाशिए पर डाल रहे हैं जो 8 वीं से 11वीं सदी के मध्य विकसित हुई और जो भारतीय, चीनी और यूनानी ज्ञान का समन्वय थी तथा जिसने बारहवीं शताब्दी में यूरोप में प्रवेश कर वैज्ञानिक-औद्योगिक क्रांति की आधार भूमि प्रदान की। वेद, कुरान और बाइबिल के आधार पर विज्ञान के सिद्धांतों और अविष्कारों की व्याख्या के प्रयासों में कुछ बातें साझा रही हैं -ये हास्यास्पद हैं, कुतर्क पूर्ण हैं, वैमनस्य उत्पन्न करने वाली हैं और विज्ञान के विकास में बाधक हैं।